《渡江云 王述庵先生命题柳波云舫，同凫香作》
清代·戴延介

春江扶舵去，鸾坡望远，高卧水云宽。晴奁试照影，卅载缁尘，扑雪鬓貂寒。

停花舣柳，任风波、不到鸥边。指旧隐、峰围圆泖，寻梦落鱼天。

翛然。蒲帆卸了，浩荡莼乡，怅词仙归缓。且捡点、笔床茶灶，笛谱琴编。

难抛夙昔经纶手，便忘机、尚理渔竿。烟水暝，一声棹入芦滩。

作者简介：戴延介字受滋，号竹友，安徽休宁籍， 寄居吴门（今江苏苏州）。官卮部郎中。写兰竹，神韵超逸，书学黄坚，以意趣胜。著《银藤花馆词》。